
Betegtájékoztató: Információk a felhasználó számára
Aspirin Plus C pezsgőtabletta

acetilszalicilsav/ aszkorbinsav
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően szedje.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei három‑öt napon belül nem enyhülnek, vagy éppen súlyosbodnak.

A betegtájékoztató tartalma:
1. Milyen típusú gyógyszer az Aspirin Plus C pezsgőtabletta és milyen betegségek esetén alkalmazható?

2. Tudnivalók az Aspirin Plus C pezsgőtabletta szedése előtt

3. Hogyan kell szedni az Aspirin Plus C pezsgőtablettát?

4. Lehetséges mellékhatások

5. Hogyan kell az Aspirin Plus C pezsgőtablettát tárolni?
6.
A csomagolás tartalma és egyéb információk
1. Milyen típusú gyógyszer az Aspirin Plus C pezsgőtabletta és milyen betegségek esetén alkalmazható?

Az acetilszalicilsav a nem szteroid fájdalomcsillapítók és gyulladáscsökkentők csoportjába tartozik.

Alkalmazható enyhe és közepesen erős fájdalmak esetében, mint fejfájás, fogfájás, megfázás okozta torokfájdalom, hátfájás, ízületi fájdalmak és menstruációs fájdalom; továbbá lázcsillapításra, valamint a meghűlés és az influenza tüneteinek csillapítására.

Az Aspirin Plus C pezsgőtabletta nem alkalmazható hosszú időn keresztül vagy nagy adagokban az orvos megkérdezése nélkül.

2.
Tudnivalók az Aspirin Plus C pezsgőtabletta szedése előtt
Ne szedje az Aspirin Plus C pezsgőtablettát

· ha allergiás (túlérzékeny) az acetilszalicilsavra vagy egyéb szalicilátokra vagy a készítmény (6. pontban felsorolt) egyéb összetevőjére,
· ha korábban volt asztmás reakciója, amelyet szalicilátok vagy egyéb nem szteroid fájdalomcsillapítók és gyulladáscsökkentők váltottak ki,

· ha gyomor-bél rendszeri fekélyben szenved,

· ha fokozott vérzékenységben szenved,

· ha súlyos vesekárosodásban szenved,

· ha súlyos májkárosodásban szenved,

· ha súlyos szívelégtelenségben szenved,

· ha 15 mg/hét vagy nagyobb adagban kap metotrexát-kezelést,
· terhesség utolsó 3 hónapjában,
· ha veseköve van, vagy volt korábban,

· ha fokozott az oxálsav ürítése a vizelettel (hiperoxalúria),

· ha a szöveteiben vasfelhalmozódástól szenved (hemokromatózis),
· 12 éves kor alatt.
Figyelmeztetések és óvintézkedések

Az Aspirin Plus C szedése előtt beszéljen kezelőorvosával vagy gyógyszerészével
· terhesség első és második harmadában,
· szoptatás ideje alatt,
· gyulladáscsökkentőkkel, reuma ellenes szerekkel szembeni túlérzékenység fennállásakor,
· véralvadásgátló készítményekkel történő egyidejű kezelés (pl. kumarin-származékok, heparin, kivéve az alacsony adaggal végzett heparin-kezelést) esetén,
· vesekárosodás vagy szív- és érrendszeri rendellenesség esetén, mivel az acetilszalicilsav tovább növelheti a vesekárosodás és akut veseelégtelenség kockázatát,

· krónikus vagy kiújuló gyomor- és nyombélfekély vagy emésztőrendszeri vérzések esetén,
· asztma, krónikus légúti megbetegedések, orrpolip előfordulásakor,
· vesekárosodás esetén,
· májkárosodás esetén,

· súlyos glükóz‑6‑foszfát‑dehidrogenáz (G6PD) hiányban szenvedő betegeknél, mivel ebben az esetben az acetilszalicilsav hemolízist (a vörösvérsejtek szétesését) vagy hemolitikus vérszegénységet okozhat. A következő tényezők növelhetik a hemolízis kockázatát: magas adag, láz, akut fertőzés.
· kalcium‑oxalát vesekőképződésre hajlamos, vagy visszatérő vesekőképződésben szenvedő betegeknél elővigyázatosság javasolt aszkorbinsav szedése esetén.

Gyermekek és serdülők
Gyermekeknek 12 éves kor alatt nem adható.
Serdülők lázas megbetegedése esetén kizárólag orvosi előírásra és csak akkor adható, ha más kezelés nem jár eredménnyel. Tartós hányás fellépése esetén azonnal orvost kell hívni, mivel ez egy ritka, de nagyon veszélyes betegség jele lehet.
Egyéb gyógyszerek és az Aspirin Plus C

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett és/vagy alkalmazott egyéb gyógyszereiről, beleértve a vény nélkül kapható készítményeket is.

Aspirin Plus C pezsgőtablettával történő együttes alkalmazás esetén az alábbi gyógyszerek hatása fokozódik:
· egyes véralvadásgátlók,

· más nem szteroid gyulladáscsökkentők, fájdalomcsillapítók,

· egyes vércukorszint csökkentők,

· metotrexát,

· szulfonamidok és kombinációi,

· valproinsav (epilepszia kezelésére alkalmazzák),

· digoxin (szívbetegségek kezelésére alkalmazzák),
· lítium, barbiturátok, szelektív szerotonin-visszavétel gátlók (SSRI) (depresszió és szorongás kezelésére alkalmazzák).

Aspirin Plus C pezsgőtablettával történő együttes alkalmazás esetén a gyógyszerek hatása csökken:

· egyes vérnyomáscsökkentők,

· egyes vizelethajtók,

· szteroidok,

· egyes húgysavürítők.

A C-vitamin befolyásolhatja a laboratóriumi vizsgálatok eredményét. Vizsgálat előtt közölje az orvosával vagy a laboratórium személyzetével, hogy C-vitamin tartalmú gyógyszert szed.

Az Aspirin Plus C pezsgőtabletta egyidejű bevétele étellel, itallal és alkohollal
Az Aspirin Plus C pezsgőtabletta alkohollal történő együttes fogyasztása esetén az alkohol növelheti az acetilszalicilsav által kiváltott gyomornyálkahártya-károsodást.
Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.
Terhesség utolsó harmada (trimesztere)
Ne szedjen Aspirin Plus C pezsgőtablettát a terhesség utolsó 3 hónapjában, mert károsíthatja születendő gyermekét, vagy problémákat okozhat a szülés során. Vese- és szívproblémákat okozhat a magzatnál. Ez befolyásolhatja az Ön és születendő gyermeke vérzési hajlamát és a tervezettnél későbbi szülést vagy hosszabb ideig tartó vajúdást okozhat. 

Terhesség első és második harmada (trimesztere)
Ne szedje az Aspirin Plus C pezsgőtablettát a terhesség első 6 hónapjában, kivéve, ha feltétlenül szükséges és orvosa ezt tanácsolta. Ha kezelésre van szüksége ebben az időszakban, vagy amikor teherbe akar esni, a lehető legkisebb adagot kell alkalmazni a lehető legrövidebb ideig. A terhesség 20. hetétől az Aspirin Plus C pezsgőtabletta veseproblémákat okozhat a magzatnál, ha néhány napnál tovább szedi, amely a magzatot körülvevő magzatvíz alacsony szintjéhez (oligohidramnion) vagy a magzat szívében egy ér (duktusz arteriózusz) beszűküléséhez vezethet. Ha néhány napnál hosszabb ideig tartó kezelésre van szüksége, orvosa további ellenőrzést javasolhat.
Szoptatás időszakában kizárólag nagyon indokolt esetben és a szokásosnál kisebb adagokban adható. Amennyiben nagyobb adagok alkalmazása vagy hosszabb ideig történő szedés indokolt, úgy meg kell fontolni az idő előtti elválasztás szükségességét.

A rendelkezésre álló korlátozott adatok nem mutatták ki az acetilszalicilsav hatását a termékenység romlására.
A készítmény hatásai a gépjárművezetéshez és a gépek kezeléséhez szükséges képességekre

Nem figyeltek meg a gépjárművezetéshez és a gépek kezeléséhez szükséges képességeket befolyásoló hatást.
Az Aspirin Plus C pezsgőtabletta nátriumot tartalmaz
Ez a gyógyszer 466 mg nátriumot (a konyhasó fő összetevője) tartalmaz pezsgőtablettánként, ami megfelel az ajánlott, táplálékkal bevitt maximális napi nátriummennyiség 23%-ának felnőtteknél.
A készítmény maximális napi adagja a WHO által ajánlott maximális napi nátriumbevitel 233%-át tartalmazza.

Beszéljen kezelőorvosával vagy gyógyszerészével, ha Önnél hosszabb ideig naponta 1 vagy több pezsgőtablettát szükséges alkalmazni, különösen, ha Önnek alacsony nátriumtartalmú étrendet javasoltak.
3.
Hogyan kell szedni az Aspirin Plus C pezsgőtablettát?

Az acetilszalicilsavat nem szabad orvosi felügyelet nélkül 3‑5 napnál tovább szedni.
Ezt a gyógyszert mindig pontosan a betegtájékoztatóban leírtaknak, vagy kezelőorvosa, vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A készítmény ajánlott adagja: a pezsgőtablettát 1 pohár vízben fel kell oldani és meginni.
Felnőtteknek
Egyszeri adag 1‑2 pezsgőtabletta, ami 4‑8 óránként ismételhető. A napi adag maximum 10 pezsgőtabletta, melyet nem szabad túllépni.

Alkalmazása gyermekeknél és serdülőknél

Gyermekeknek 12 éves kor alatt nem adható.

Ha az előírtnál több Aspirin Plus C pezsgőtablettát alkalmazott
Haladéktalanul forduljon orvoshoz.

Ha elfelejtette alkalmazni az Aspirin Plus C pezsgőtablettát

Ne alkalmazzon kétszeres adagot a kihagyott adag pótlására.

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
A felsorolt mellékhatások az összes Aspirin termék forgalomba hozatalt követő jelentésein alapulnak, beleértve a rövid és hosszú távú kezelést, így a gyakorisági kategóriákba történő besorolás nem alkalmazható.

Előfordulhatnak gyomor- és bélpanaszok, pl. hányinger, hányás, hasmenés, hasi fájdalom, ritkán gyomor-bél rendszeri gyulladás és a belek rekeszszerű beszűkülése (intestinalis diaphragma betegség, nem-szteroid fájdalomcsillapító gyógyszerek által kiváltott vékonybél-összenövések) ismeretlen gyakorisággal.
Az Aspirin Plus C fokozhatja a vérzékenység kockázatát, amely jelentkezhet operációval kapcsolatos vérzékenység, vérömleny, orrvérzés, vizelet-kiválasztó rendszeri vérzés, fogínyvérzés formájában. Ritka-nagyon ritka esetben megfigyeltek súlyos vérzést, gyomor-bél rendszeri vérzést, fekélyt, átfúródást, koponyaűri vérzést. A gyomor-bél rendszeri vérzés tünetei lehetnek a vérhányás és a szurokszéklet. Koponyaűri vérzést különösen olyan betegeknél figyeltek meg, akik kezeletlen magasvérnyomás-betegségben szenvednek és/vagy egyszerre alkalmazott véralvadásgátlót szednek. A hosszú távon fennálló vérzés okozhat vérszegénységet.

Kialakulhatnak túlérzékenységi reakciók, pl. asztmás roham, bőrkiütések, csalánkiütés, ödéma, viszketés, orrdugulás, orrfolyás, szívvel és légzőrendszerrel kapcsolatos rendellenességek, valamint nagyon súlyos esetben anafilaxiás sokk.

Nagyon ritkán előfordulhat átmeneti májkárosodás.

Jelentettek még szédülést és fülcsengést, amelyek a túladagolás tünetei is lehetnek.
Jelentettek hemolízist (a vörösvérsejtek szétesését) és hemolitikus vérszegénységet a glükóz‑6‑foszfát‑dehidrogenáz (G6PD) enzim súlyos hiányában szenvedő betegeknél.

Jelentettek vesekárosodást és akut veseelégtelenséget.

Mellékhatások bejelentése

Ha Önnél bármilyen mellékhatás jelentkezik, tájékoztassa 

kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Aspirin Plus C pezsgőtablettát tárolni?

A gyógyszer gyermekektől elzárva tartandó!

Legfeljebb 25 °C‑on tárolandó.

A dobozon/tasakon feltüntetett lejárati idő (Felhasználható/EXP:) után ne alkalmazza az Aspirin Plus C pezsgőtablettát. A lejárati idő a megadott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy a már nem használt gyógyszereit miként dobja el. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Aspirin Plus C pezsgőtabletta

- A készítmény hatóanyagai: 400 mg acetilszalicilsav és 240 mg aszkorbinsav pezsgőtablettánként.

- Egyéb összetevők: nátrium-dihidrogén-citrát, nátrium-karbonát, citromsav, nátrium-hidrogén-karbonát.

Milyen az Aspirin Plus C pezsgőtabletta külleme és mit tartalmaz a csomagolás

Fehér, kerek, lapos felületű, metszett élű tabletta, enyhe savanyú ízzel és illattal. Egyik oldala „BAYER kereszttel” van megjelölve.

Csomagolás: 5x2 db, vagy 10x2 db tabletta papír/PE/Alu/Surlyn tasakban és dobozban.
OGYI-T-1507/01
Aspirin Plus C pezsgőtabletta 5x2 db

OGYI-T-1507/02
Aspirin Plus C pezsgőtabletta 10x2 db

A forgalomba hozatali engedély jogosultja és a gyártó

A forgalomba hozatali engedély jogosultja

Bayer Hungária Kft.
1117 Budapest,

Dombóvári út 26.
Magyarország
Gyártó

Bayer Bitterfeld GmbH

Salegaster Chaussee 1, 06803

OT Greppin, Bitterfeld-Wolfen

Németország
A betegtájékoztató legutóbbi felülvizsgálatának dátuma: 2024. május.
OGYÉI/63194/2023


